S-904/2007

Mál þetta, sem dómtekið var 15. nóvember sl., er höfðað með ákæru útgefinni af lögreglustjóranum á höfuðborgarsvæðinu á hendur E-kk-þgf H-kk-þgf, kt. […], Borgargerði 6 Reykjavík,

I.

Fyrir fíkniefnalagabrot, með því að hafa þriðjudaginn 14. nóvember 2006, á veitingastaðnum Monte Carlo, við Laugaveg, Reykjavík, haft í vörslum sínum 18,66 g af amfetamíni sem lögregla fann við leit á ákærða.

Er þetta talið varða við 2. gr., sbr., 5. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Fyrir fíkniefnalagabrot, með því að hafa föstudaginn 15. desember 2006, í íbúð að Borgargerði 6, Reykjavík, haft í vörslum sínum 8 stykki af LSD ofskynjunarefni og 0,97 g af amfetamíni sem lögregla fann við leit í íbúð ákærða að Borgargerði 6, Reykjavík

Er þetta talið varða við 2. gr., sbr., 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og jafnframt að samtals 19,63 g af amfetamíni og 8 stykki af LSD ofskynjunarefni, sem hald var lagt á, verði gert upptækt samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi ákærða krefst þess að ákærða verði dæmd vægasta refsing er lög leyfa og að sakarkostnaður, þ.m.t. málsvarnarlaun, verði greiddur úr ríkissjóði.

I. kafli ákæru.

Ákærði játar sök samkvæmt I. kafla ákæru. Með vísan til þeirrar játningar hans, sem samrýmist gögnum málsins, verður ákærði sakfelldur samkvæmt þessum kafla ákæru og er háttsemin þar rétt heimfærð til refsiákvæða.

II. kafli ákæru.

Aðfaranótt föstudagsins 15. desember 2006 kl. 03.53 var lögregla send að Borgargerði 6 í Reykjavík vegna hávaða og tilkynningar um að handrukkarar væru að ráðast þar inn. Er lögregla kom á vettvang voru fjórir einstaklingar í íbúðinni. Voru það ákærði, sem kvaðst vera húsráðandi, H-kvk-nf F-kvk-nf Þ-kvk-nf, D-kk-nf P-kk-nf Þ-kk-nf og G-kk-nf S-kk-nf Á-kk-nf. Ákærði greindi lögreglumönnum frá því að nokkrir menn hafi komið óboðnir að Borgargerði og verið ósáttir er ákærði hafi vísað þeim út. Tekið er fram að H-kvk-nf F-kvk-nf hafi framvísað efni er lögregla hafi ætlað að væri hass. Ákærði heimilaði leit í íbúðinni. Í frumskýrslu kemur fram að þegar komið sé inn í íbúðina sé eldhús strax á hægri hönd. Við hlið eldhússins sé svefnherbergi, en svefnherbergið sé á móti útidyrahurðinni. Í svefnherberginu hafi rúm verið upp við glugga hægra megin við hurðina. Kommóða, með nokkrum skúffum, hafi verið beint á móti rúminu og hilla þar fyrir ofan. Við hlið herbergisins hafi verið snyrting og stofan lengst til vinstri. Byrjað hafi verið að leita fíkniefna í svefnherbergi. Í skúffu í kommóðu í svefnherberginu hafi meðal annars fundist hvítt efni og töflur. Hafi efnin verið í eldspýtustokk. Í hillu fyrir ofan kommóðuna hafi verið krukka með þremur töflum í, ásamt hvítu efni, allt í poka. Í svefnherberginu hafi einnig fundist þrír pokar með ætluðum fíkniefnum. Tveir þeirra hafi verið í öðrum stærri plastpoka og einn geymdur í annarri krukku. Í skúffu í eldhús hafi fundist hvítt duft á bréfi og hvítt efni í poka, hvort tveggja ætluð fíkniefni.

Í frumskýrslu kemur fram að bifreið hafi sést aka út götuna og að nágranni hafi tjáð lögreglumönnum að þessari sömu bifreið hafi verið ekið á brott skömmu eftir að hávaðinn í íbúðinni hafi hætt. Tekið er fram að í bifreiðinni hafi verið fjórir einstaklingar og hafi fundist fíkniefni á þremur þeirra.

Í efnaskýrslu lögreglu kemur fram að átta töflur sem fundist hafi í skúffu í svefnherbergi hafi verið ofskynjunarefnið LSD. Hluti af hvítu efni sem fundist hafi í skúffu í svefnherbergi hafi verið amfetamín, 0,97 grömm. Önnur haldlögð efni reyndust vera óþekkt efni.

Ákærði gaf skýrslu hjá lögreglu 15. desember 2006. Kvað hann hvítu efnin sem fundust í kommóðu og í eldhúsi vera sykur og töflurnar vera svefntöflur. Efnin sem fundust í svefnherberginu kvaðst hann ekki vita neitt um því þau ætti hann ekki. Þar inni hafi einhverjir verið eitthvað að bauka sem hann vissi ekkert um. Ákærði mætti ekki við aðalmeðferð málsins til að gefa skýrslu þrátt fyrir að honum hafi verið kunnugt um þinghaldið. Var málinu frestað í þrígang til að ákærða gæfist færi á að koma fyrir dóminn og boðum ávallt komið til hans um nýtt þinghald. Vék hann sér ávallt undan því að mæta fyrir dóminn og gaf því ekki skýrslu fyrir dómi.

D-kk-nf P-kk-nf Þ-kk-nf kvaðst ekki muna eftir atvikum umrætt sinn og ekki vita hver hafi getað átt fíkniefni er fundist hafi í íbúðinni. Kvaðst hann ekki muna eftir að hafa verið í íbúðinni eða að hafa farið að Borgargerði 6. Þá kvaðst hann ekki kannast við ákærða. Kvaðst D-kk-nf ekki kannast við G-kk-þf S-kk-þf Á-kk-þf eða H-kvk-þf F-kvk-þf Þ-kvk-þf eða aðra sem getið er í frumskýrslu lögreglu. Kvaðst hann hafa verið í einhverri neyslu fíkniefna á þessum tíma.

G-kk-nf S-kk-nf Á-kk-nf kvaðst hafa verið á vettvangi er lögreglu hafi borið að garði. Kvaðst hann hafa verið nýkominn á staðinn og rétt verið búinn að fá sér sæti þegar lögreglu hafi borið að garði. Kvaðst G-kk-nf ekki hafa vitað að lögreglan væri að koma. Kvaðst hann ekki vita hver gæti hafa átt fíkniefni er fundist hafi í íbúðinni. Kvaðst G-kk-nf ekki kannast við D-kk-þf P-kk-þf Þ-kk-þf, en hafa kannast við mann sem gengið hafi undir nafninu V-kk-nf. G-kk-nf kvaðst ekki vita hversu margir hafi verið í íbúðinni, en einn hafi sennilega verið að fara þegar hann hafi komið. G-kk-nf kvaðst hafa verið undir áhrifum áfengis þess nótt. Hann kvaðst ekki hafa farið inn í svefnherbergi íbúðarinnar og ekki hafa orðið var við vímuefnaneyslu á staðnum.

H-kk-nf G-kk-nf K-kk-nf lögreglumaður staðfesti sinn þátt í rannsókn málsins. Kvað hann tilkynningu hafa borist til lögreglu um hávaða og hugsanlega handrukkara að Borgargerði 6 í Reykjavík. Sérsveitarbíll hafi verið kominn á vettvang þegar hann hafi komið á staðinn. Ákærði hafi sennilega komið til dyra er lögregla hafi knúið dyra. Þá hafi H-kvk-nf F-kvk-nf Þ-kvk-nf einnig komið til dyra. Tveir einstaklingar hafi verið í stofu íbúðarinnar. Nágranni hafi séð bifreið aka á brott frá Borgargerðinu rétt áður en lögreglu hafi borið að garði. H-kk-nf kvaðst ekki hafa fundið ætluð fíkniefni sjálfur. Kvaðst hann telja að tveir sérsveitarmenn hafi staðið í dyrum við svefnherbergið og séð fíkniefnin uppi á hillu í herberginu. Eftir þetta hafi verið farið fram á heimild hjá húsráðanda til að leita í íbúðinni. Fundur efnanna hafi ekki virst koma ákærða á óvart. H-kk-nf kvaðst hafa verið inni í íbúðinni þar til hann hafi opnað fyrir öðrum lögreglumönnum sem hafi ætlað að flytja hina handteknu á lögreglustöðina. Hafi hann þá séð bifreið aka niður brekku við Borgargerðið og bakka svo upp aftur. Hafi nágranni sagt að þetta væri sama bifreið og hafi verið á svæðinu skömmu áður. Hafi H-kk-nf farið á eftir bifreiðinni og akstur hennar verið stöðvaður skömmu síðar. Ökumaður hafi sagst hafa verið í samkvæmi hjá ákærða. Eitthvert hvítt efni hafi fundist á fólki í bifreiðinni og einhver hassblanda.

L-kvk-nf M-x-x lögreglumaður staðfesti þátt sinn í rannsókn málsins. Bar hún m.a. að lögreglumenn sem komið hafi á vettvang hafi séð efni er lögregla hafi ætlað að væru fíkniefni. Hafi efnin verið á hillu í svefnherbergi íbúðarinnar. Þá hafi fundist ætluð fíkniefni á fleiri stöðum í íbúðinni. Nokkrir einstaklingar hafi verið í stofu íbúðarinnar er lögreglu hafi borið að garði.

Niðurstaða:

Við leit lögreglu að Borgargerði 6 aðfaranótt föstudagsins 15. desember 2006 fundust efni í eldhúsi og í svefnherbergi sem tekin voru til rannsóknar. Í svefnherbergi var gert upptækt efni sem var í kommóðu og á hillu fyrir ofan kommóðuna. Við efnarannsókn lögreglu kom í ljós að 8 töflur sem fundust í skúffu í svefnherberginu voru ofskynjunarefnið LSD og duftefni sem einnig fannst í skúffu í svefnherberginu var amfetamín.

Ákærði mætti ekki fyrir dóminn til skýrslugjafar þrátt fyrir að aðalmeðferð hafi ítrekað verið frestað til að ákærða gæfist færi á að koma fyrir dóminn. Hjá lögreglu bar hann að efni sem fundist hafi í kommóðu og í eldhúsi væri sykur og svefntöflur en efnin í svefnherberginu ætti hann ekki.

Gestir voru hjá ákærða umrædda nótt. Þeir gestanna sem komið hafa fyrir dóminn hafa ekki viljað kannast við að hafa átt umrædd fíkniefni. H-kvk-nf F-kvk-nf Þ-kvk-nf var í íbúðinni. Á vettvangi framvísaði hún fíkniefnum við lögreglu. Hún kom ekki fyrir dóm við aðalmeðferð málsins en H-kvk-nf er óstaðsett í húsi í Reykjavík. Tókst lögreglu ekki að hafa upp á henni við aðalmeðferð málsins. Við mat á niðurstöðu er til þess að líta að efni þau sem hér er ákært fyrir fundust á heimili ákærða, þar sem hann einn var með heimilisfesti. Efnin fundust öll í skúffu í svefnherbergi ákærða. Voru efnin ekki öll sömu gerðar sem veitir vísbendingu um að þar hafi þau verið geymd þar til lengri tíma en svo að þau hafi átt að nota þessa nótt. Þá er svefnherbergi sá staður á heimili fólks þar sem gestir eiga jafnan ekki aðgang að. Að mati dómsins er með vísan til þessa hafið yfir skynsamlegan vafa að ákærði hafi verið eigandi efnanna og þar með vörslumaður. Verður ákærði því sakfelldur samkvæmt ákæru og er háttsemin þar rétt heimfærð til refsiákvæða.

Ákærði er fæddur í apríl 1962. Ákærði á að baki þrjár sáttir og einn dóm á árabilinu 1998 til 2003 vegna umferðarlagabrota. Hann var dæmdur í 2ja mánaða óskilorðsbundið fangelsi 2. febrúar 2005 fyrir ölvunarakstur. Var honum veitt reynslulausn 13. nóvember 2005 í eitt ár á eftirstöðvum refsingar 30 dögum. Hann gekkst undir sátt hjá lögreglustjóra 11. september 2006 fyrir fíkniefnalagabrot. Þá gekkst hann undir viðurlagaákvörðun í héraðsdómi 26. október 2006 sömuleiðis fyrir fíkniefnalagabrot. Loks gekkst ákærði undir tvær 45.000 króna lögreglustjórasáttir 31. ágúst 2007 fyrir fíkniefnalagabrot. Verður ákærða gerður hegningarauki og tillit tekið til 77. og 78. gr. almennra hegningarlaga við ákvörðun refsingar. Refsing ákærða er ákveðin sekt að fjárhæð 270.00 krónur, sem greiðist í ríkissjóð innan fjögurra vikna frá uppkvaðningu dómsins, ella sæti ákærði fangelsi í 20 daga.

Með vísan til lagaákvæða í ákæru eru upptæk gerð til ríkissjóðs 19,63 g af amfetamíni og 8 stykki af LSD ofskynjunarefni, sem lögregla lagði hald á við rannsókn málsins.

Ákærði greiði sakarkostnað samkvæmt yfirliti lögreglustjóra. Þá greiði hann málsvarnarlaun skipaðs verjanda síns, að viðbættum virðisaukaskatti, með þeim hætti er í dómsorði greinir.

Af hálfu ákæruvaldsins flutti málið Ó-kk-nf I-kk-nf Ó-kk-nf fulltrúi lögreglustjórans á höfuðborgarsvæðinu.

D ó m s o r ð:

Ákærði, E-kk-nf H-kk-nf, greiði 270.000 krónur í sekt til ríkissjóðs innan fjögurra vikna frá uppkvaðningu dómsins, en sæti ella fangelsi í 20 daga.

Upptæk eru gerð til ríkissjóðs 19,63 g af amfetamíni og 8 stykki af LSD ofskynjunarefni, sem lögregla lagði hald á við rannsókn málsins.

Ákærði greiði 307.264 krónur í sakarkostnað, þ.m.t. málsvarnarlaun skipaðs verjanda síns O-kk-ef E-kk-ef héraðsdómslögmanns 233.064 krónur.

S-kk-nf S-kk-nf.